[image: image1.png]




	


Sak S 16-04

[image: image1.png]
Til:

Universitetsstyret


Møtedato:

01.04.04

Arkivref.:

200300155-36/HSK/330

Godkjenning av kvalitetssikringssystem for utdannings​virksomheten ved Universitetet i Tromsø

Bakgrunn

Universitetet i Tromsø er, i likhet med de øvrige universitetene og høgskolene, i henhold til § 2 nr. 8 i Lov om universiteter og høgskoler pålagt å ha et kvalitetssikringssystem for utdanningsvirksomheten. I samme paragraf heter det også at studentevalueringer skal inngå i systemet. Institusjonene ble gitt frist til januar 2004 med å ferdigstille system​beskrivelsen for kvalitetssikringen.

Nasjonale krav til kvalitetssikringssystemene

Utdannings- og forskningsdepartementet har i § 4 i Forskrift om akkreditering, evaluering og godkjenning etter lov om universiteter og høgskoler og lov om private høgskoler gitt følgende krav til institusjonenes kvalitetssikringssystem (vedlegg 1):

1. Institusjoner under lov om universiteter og høgskoler og private høyskoler som er akkreditert etter lov om private høyskoler § 10a, skal ha et system som tilfredsstillende dokumenterer kvalitetssikringsarbeidet og kan avdekke sviktende kvalitet. 

2. Kvalitetssikringssystemet skal omfatte alle prosesser som har betydning for studiekvaliteten, fra informasjon overfor mulige søkere til avslutning av studiet. Rutiner for studentevaluering av undervisningen, selvevaluering og institusjonens oppfølging av evalueringer, dokumentasjon av institusjonens arbeid med læringsmiljøet, samt rutiner for kvalitetssikring av nye studietilbud, skal inngå. 

3. Institusjonene skal ha rutiner som sikrer kontinuerlige forbedringer av systemet. 

4. Organet fastsetter, i samråd med sektoren, kriterier som kvalitetssikringssystemet skal evalueres i forhold til.

Nasjonalt organ for kvalitet i utdanningen (NOKUT)

Utdannings- og forskningsdepartementet har gitt Nasjonalt organ for kvalitet i utdanningen (NOKUT) i oppgave å evaluere kvalitetssikringssystemene ved de høyere utdanningsinstitusjonene. Det skal ikke gå mer enn 6 år mellom hver evaluering. Evalueringene utføres med utgangspunkt i de krav som er gitt departementets forskrift (se over) og i utfyllende evalueringskriterier som NOKUT selv har fastsatt (vedlegg 2). 

Selve kriteriene for NOKUTs evaluering av kvalitetssikringssystemet er definert slik:

1. Klargjøring av hvordan arbeidet med studiekvalitet inngår som en del av institusjonens strategiske arbeid

2. Institusjonens definerte mål for kvalitetsarbeidet

3. Forankring av kvalitetsarbeidet i ledelsen på alle nivå i organisasjonen

4. Organisering av kvalitetsarbeidet i rutiner og tiltak som sikrer bred medvirkning, med definerte ansvarsforhold og myndighetsfordeling for de ulike ledd i arbeidet

5. Innhenting og bearbeiding av data og informasjon fra evalueringer som er nødvendig for å gi tilfredsstillende vurderinger av kvaliteten i alle studieenheter, og akkumulert på overordnede nivå i institusjonen

6. Analyse av informasjon og vurdering av måloppnåelse i kvalitetsarbeidet

7. Bruk av resultatene fra kvalitetsarbeidet som grunnlag for beslutninger og tiltak, med sikte på å sikre og videreutvikle studiekvaliteten

8. klargjøring av hvordan kvalitetsarbeidet bidrar til ressursstyring og prioriteringer ved institusjonen (menneskelige ressurser, infrastruktur, service)

9. Studentenes aktive medvirkning i kvalitetsarbeidet og fokus på det totale læringsmiljøet

10. En årlig rapport om kvalitetsarbeidet til institusjonens styre, som gir en helhetlig og overordnet vurdering av studiekvaliteten ved institusjonen og oversikt over opplegg og tiltak i kvalitetsarbeidet.

NOKUTs evaluering skal omfatte både systemets strukturelle oppbygning, den dokumentasjonen det frambringer og de vurderinger av utdanningskvaliteten som institusjonen selv gjør. Evalueringene utføres av komiteer som består av eksterne sakkyndige. Hvis en evaluering viser at en institusjons kvalitetssikringssystem ikke er tilfredsstillende, gis det en frist på seks måneder til å rette opp de påpekte forholdene. Ved en eventuell ny underkjenning av kvalitetssikringssystemet mister akkrediterte institusjoner sin rett til selv å opprette studietilbud inntil kravene til intern kvalitetssikring er oppfylt. I tilfeller der evalueringen gir indikasjon på reell kvalitetssvikt, kan det iverksettes en spesiell evaluering (”revisjon”) med sikte på å revurdere institusjonens akkreditering, enten for institusjonen som helhet eller for ett eller flere av utdanningstilbudene ved den aktuelle institusjonen.

Formålet med kvalitetssikringssystemet

Etter lovgivers og myndighetens syn har de senere års utvikling medført behov for en mer systematisk kvalitetssikring av norsk høgre utdanning. Grunner til dette er blant annet institusjonenes utvidete autonomi, internasjonale føringer, sterk økning i antall studenter, nye lærings- og evalueringsformer og ikke minst sterkere generelle krav i samfunnet om innsyn i og dokumentasjon av virksomheten. 

Universitetet i Tromsø har alltid arbeidet aktivt med kvalitetsspørsmål. Som de fleste andre utdanningsinstitusjoner har imidlertid også Universitetet i Tromsø manglet systematiske analyser og vurderinger av utdanningskvaliteten. Universitetsdirektøren erkjenner derfor behovet for å styrke kvalitetsarbeidet gjennom en større grad av systematikk. 

Fra og med budsjettåret 2003 har antall registrerte studenter en underordnet betydning ved tildeling av midler fra departementet. Oppnådde resultater, i form av avlagte studiepoeng og uteksaminerte kandidater, er nå viktigere parametre for budsjettet enn antall studenter som er registrert. Fokuset skal ikke lenger være på hvor mange studenter et lærested har, men hva disse studentene faktisk gjør og dermed også hvordan institusjonen bidrar til at studentene lykkes i studiene. 

Kvalitetssikringssystemet skal være et hjelpemiddel for å sikre at Universitetet i Tromsøs utdanningsvirksomhet holder høg kvalitet og har ytterligere forbedringer som mål. Systemet må kunne avdekke tilfeller av kvalitetssvikt, og for øvrig gi indikasjoner på god og mindre god kvalitet i utdanningsvirksomheten. Dokumentasjonen som framskaffes skal gi grunnlag for egenvurderinger, beslutninger og prioriteringer i styrene på alle nivå, og i neste omgang resultere i bedret utdanningskvalitet.

Det bør være et mål at Universitetet i Tromsø skal være preget av en sterk kvalitetskultur blant studenter og ansatte. Denne kvalitetskulturen vil være et resultat av at de ansatte har en genuin interesse for sitt arbeid, forskningen og undervisningen, og at studentene har en genuin interesse for egen læring og utdanning og for studiestedet. En god kvalitetskultur forutsetter gode, interne kommunikasjonssystemer. En slik kvalitetskultur vil neppe utvikles med grunnlag i eksterne krav, lovpålegg eller systembeskrivelser alene. Selve systemet bør imidlertid bidra til å skape en klarhet rundt interne oppgaver og ansvarsforhold for institusjonen som helhet, der både ansatte og studenter er delaktige i et felles arbeid for å opprettholde/utvikle høg utdanningskvalitet ved institusjonen. Et kvalitetssikringssystem kan da kun være et instrument for å lede og samordne de kreative utviklingskrefter som allerede finnes ved Universitetet i Tromsø. Det er således en målsetting at kvalitetssikringssystemet skal bidra til at alle ved Universitetet i Tromsø får en samlende oppfatning av kvalitetsarbeidet, at det skal bidra til et systematisk utviklingsarbeid og gi et bidrag i arbeidet med å styrke universitetets ledelse av utdanningsvirksomheten og kvalitetsarbeidet.
Uansett hvordan man vinkler og definerer behovet for kvalitet og kvalitetssikring, vil det for alle interesseparter være et felles mål at utdanningstilbudene kontinuerlig utvikles og forbedres. 

Arbeidsprosessen bak forslaget til kvalitetssikringssystem ved Universitetet i Tromsø

Arbeidet med å utvikle et kvalitetssikringssystem ved Universitetet i Tromsø ble innledet ved at det for studieåret 2001/2002 ble vedtatt iverksatt et frivillig ettårig forsøk med kvalitetssikring av utdanningsvirksomheten ved universitetet (jf. sak S 12-01 Kvalitetssikring av utdanning ved universitetet i Tromsø, Arkivref.: 2001000388-1/IBS/333). Dette forsøket omhandlet kun bruk av nøkkeldata. Den flerfakultære gruppen som arbeidet med forsøket ble ledet av prorektor, og gruppen avla rapport til universitetsstyret høsten 2002 med anbefalinger om den videre arbeidet med kvalitets​sikringssystem ved UiTø (jf. sak S 157-02 Kvalitetsreformen – kvalitetssikring av utdanning ved UiTø, Arkivref.: 200100388-21/KSA/333). 

Det videre arbeidet med å utvikle et kvalitetssikringssystemet falt sammen med innspurten i implementeringen av kvalitetsreformen. Universitetsdirektøren besluttet på denne bakgrunn, etter først å ha spurt fakultetene/avdelingene om dette var en akseptabel framgangsmåte, at det skulle benyttes minst mulig ressurskrevende arbeidsmetoder. Studieavdelinga ble derfor bedt om å utarbeide et systemutkast. Studieavdelinga gjennomførte presentasjons- og diskusjonsmøter ved alle fakulteter/avdelinger, universitetsbiblioteket og studentstyret tidlig i høstsemesteret 2003, og fikk da innspill og forslag som det har vært nyttig å ha med i det videre utviklingsarbeidet.

Som ledd i utviklingen av kvalitetssikringssystemet er følgende konkrete vedtak allerede gjort og er dermed lagt til grunn i systembeskrivelsen:

· Etablering av programstyrer med fastsetting av retningslinjer for arbeids- og ansvarsfordeling i den nye grads- og studie​strukturen (jf. sak S 29-03 Kvalitetsreformen – arbeids- og ansvarsfordeling for bachelor-  og mastergraden i ny grads- og studiestruktur, Arkivref.: 200302697-1/IBS/330).

· Etablering av Forum for utvikling av kvalitet i utdanningen ved Universitetet i Tromsø (jf. sak S 54-03 Kvalitetsreformen – etablering av gruppe for utvikling av kvalitet i utdanningen ved Universitetet i Tromsø, Arkivref.: 200300155-4/HSK/330

· Innkjøp av Elektronisk kvalitetshåndbok (EK), et edb-basert verktøy som støtter både oppbyggings- og driftsfasen av kvalitetssikringssystemet (dokumentstyring, arkivering, søking, oppslag, versjons​håndtering og distribusjon), og således er et verktøy for kvalitetssikring av selve innholdet i kvalitetssiringssystemet.

· Et eget læringsmiljøutvalg ved universitetet er opprettet (jf. sak S 17-03 Opprettelse av læringsmiljøutvalg ved Universitetet i Tromsø, Arkivref.: 200205102-2/JBA/012).

· For å få verdifulle erfaring allerede fra og med høstsemesteret 2003 da ny grads- og studiestruktur ble innført, har universitetsdirektøren ved Studieavdelinga iverksatt deler av kvalitetssikringssystemet, selv om det på dette tidspunktet ikke var vedtatt i styret. Dette gjelder analyser av opptaks- og eksamensdata, og en  studentundersøkelse (spørreskjema) blant alle nye studenter som startet på et studieprogram høsten 2003, se eget notat til styret i dette møtet. Blant annet resultatet/funn fra studentevalueringen og analysene av data, sammen med fakultetenes rapporter, skal ligge til grunn når universitetets første utdanningsmelding (årsrapport) legges fram for styret i desembermøtet inneværende år. 

Kort beskrivelse av forslag til kvalitetssikringssystem for utdanningsvirksomheten ved Universitetet i Tromsø 

Forslaget til kvalitetssikringssystem, som styret finner i vedlegg nr. 3,  består av to deler:

Del I: Systembeskrivelsen

Del I er en generell beskrivelse av systemet. Alle ansatte og studenter skal være kjent med hovedtrekkene i del I. For enklest mulig å få oversikt er det utarbeidet flytskjemaer.

Del II: Operativ del

Del II er en nærmere beskrivelse av enkelte saksfelt. Her skal ansatte og studenter finne prosedyrer, maler, rutinebeskrivelser, styringsdokumenter og etter hvert utdanningsmeldingene fra kvalitetssikrings- og kvalitetsutviklingsarbeidet. Del II vil være et viktig arbeidsredskap for det administrative personalet. Innholdet i del II vil være i stadig utvikling. Noe er ferdigstilt, andre deler må utarbeides og  videreutvikles fortløpende (for eksempel kvalitetssikringsrutiner for bruk av ny karakterskala, innføring og bruk av nye eksamensformer, bruk av ekstern sensor mv). Per i dag består del II hovedsakelig av rutiner for kvalitetssikring av de studieadministrative tjenestene, i stor grad basert på ei forvaltningshåndbok for studieadministrasjon som er utviklet av Studieavdelinga og som har vært i bruk ved Universitetet de siste årene. Del II i sin nåværende form ble ikke sendt ut til fakultetene/avdelingene i høringsrunden, da det meste av innholdet allerede er kjent. Denne delen er heller ikke lagt med til universitetsstyret.

Forøvrig er kvalitetssikringssystemet forsøkt utarbeidet i henhold til de nasjonale krav som stilles til slike systemer i Lov om universiteter og høgskoler, departementets forskrifter og kriteriene fra NOKUT. I tillegg har tidligere erfaringer med studiekvalitetsarbeid ved Universitetet i Tromsø og erfaringer fra det ettårige forsøket vært viktig.

I forslaget til kvalitetssikringssystem er det lagt til grunn at systemet skal være helhetlig og ledelsesforankret, at det skal framskaffe nødvendig informasjon, at informasjonen skal analyseres og videreformidles til aktuelle ansvars- og ledelsesnivåer, og at det er rutiner for hvordan kunnskap skal omsettes til handling med sikte på forbedring og utvikling.

Systemet skal være felles for hele institusjonen. Begrunnelse for dette valget er gitt i presentasjonskapitlet i kvalitetssikringssystemet, se vedlegg 3. Likevel er det slik at flere forhold som berører kvalitet, kan variere med faglig egenart og betinge særskilte metoder og evalueringskategorier. Det vil være fullt mulig for program​styrene og avdelingene å utforme tilleggselementer i systemet på avdelingsnivå, eller utforme særskilte evalueringsopplegg som dekker de behov den enkelte avdeling har. 

Kvalitetssikringssystemet inkluderer og integrerer både kvalitative vurderinger og kvantitative nøkkeldata. Grunnivået i kvalitetsarbeidet er satt lik utdannings​programmene. Registreringer, analyser og evalueringer skal foretas og oppsummeres årlig (per årskull). 

Det nasjonale oppdraget alle institusjoner er gitt, er kvalitetssikring av utdannings​virksomheten. Sikring og utvikling av kvaliteten på forskningen inngår derfor ikke. 

Hele kvalitetssikringssystemet skal legges ut på nett slik at det er tilgjengelig for alle. Systemet vil bli gitt en web-design som samsvarer med Universitetets profil for øvrig. 

Høringsuttalelsene til systembeskrivelsen
Forslaget til kvalitetssikringssystem ble sendt til høring til alle fakultetene, NFH, 

U-VETT, PLP, UB, TMU, sentrene, alle avdelinger i sentraladministrasjonen og studentstyret den 14. januar (se vedlegg 3). Høringsfristen var opprinnelig satt til 10. februar. Universitetsdirektøren fikk imidlertid signaler om at dette var en for kort høringsfrist for en grundig behandling ved avdelingene. Siden selve kvalitetssikringsarbeidet allerede var i gang, og den første utdanningsmeldingen til universitetsstyret uansett vil foreligge i desember, vurderte universitetsdirektøren det som uproblematisk å utsette høringsfristen til 12. mars, med styrebehandling den 1. april. 

Høringsinstansene ble også bedt om å fremme forslag til hvilke prioriterte satsingsområder som bør ligge til grunn for kvalitetsarbeidet ved universitetet de neste tre årene. 

Høringsresultatene og universitetsdirektørens kommentarer og vurderinger

Universitetsdirektøren har mottatt høringssvar fra studentstyret, alle fakultet, Norges fiskerihøgskole, PLP, U-VETT og UB. 

Universitetsdirektøren vil berømme avdelingene for at de har tatt imot forslaget til kvalitetssikringssystem på en meget positiv og konstruktiv måte. Mange gir uttrykk for at det foreslåtte systemet innebærer en videreføring av det kvalitetsarbeidet som allerede drives ved enhetene, men påpeker samtidig at det er behov for en større systematikk i det arbeidet som drives i dag. Mange av høringssvarene inneholder en rekke konkrete forslag og kommentarer som viser engasjement, og som dessuten blir meget nyttig å ta med i arbeidet med videreutvikling av kvalitetssikringssystemet. Det er helt vesentlig at et slikt system må være i stadig utvikling og endring, basert på erfaringer som høstes under vegs i kvalitetsarbeidet, og på endringer som ellers gjøres i selve undervisningsvirksomheten ved universitetet. 

En del forhold i kvalitetssikringssystemet utmerker seg i høringsuttalelsene. Universitetsdirektøren vil drøfte disse områdene fortløpende nedenfor. Tiden fra høringsfristens utløp til ferdigstillelse av styresaken har vært for knapp til at det er foretatt endringer i selve systembeskriven. Universitets​direktøren vil imidlertid nøye gå igjennom alt materiale og vurdere alle konkrete forslag med henblikk på endringer i systemet. Styret finner samtlige høringssvar vedlagt i sin helhet (se vedlegg 4).

Dokumentasjon, rapportering , rapporteringsmengde og ressursbruk

I NOKUTs evaluering vil det bli lagt vekt på at kvalitetssikringssystemet er helhetlig og ledelsesforankret, at det framskaffer nødvendig informasjon, at informasjonen analyseres og videreformidles til aktuelle ansvars- og ledelsesnivåer, og at det er rutiner for hvordan kunnskap skal omsettes til handling med sikte på forbedring og utvikling. 

Dette setter i sin tur store krav til dokumentasjon og rapportering. Som ventet er det i mange  høringssvar satt fokus på at kvalitetssikringssystemet kan være overadministrert, at det inneholder en betydelig rapporteringsmengde og at dette medfører en stor ekstrabelastning for både administrative og vitenskapelige ansatte. Dette synspunktet har universitetsdirektøren stor forståelse for, og har under utarbeidelsen hatt samme frykt. Antall evalueringer per år er av samme grunn derfor begrenset, det vil si én evaluering av hvert emne i én programperiode. Selvfølgelig kunne fakultetene selv ha bestemt hvor mange evalueringer som skal foretas og når de skal gjennomføres. Med en slik ordning vil det ha vært vanskeligere å oppnå en god systematisk gjennomgang av emner og studieprogram.

Sammen med selve systembeskrivelsen er det rapportene som vil bli evaluert av NOKUT og som er det NOKUT vil interessere seg særlig for. Det er her Universitetet skal kunne se om utvikling finner sted. Årsrapporten, ved UiTø kalt den årlige utdanningsmeldingen, er dessuten generert i lov. Rapporter og dokumentasjon må Universitetet ha, her er det ikke noe valg. 

Beskriver systemet den gode måten å gjøre rapporteringen på? Det er selvsagt et legitimt spørsmål. Universitetsdirektøren mener det er spesielt to forhold som er viktige her. For det første er det viktig at systemet så langt som råd forenkler prosessene med rapportering og evalueringer ved å utarbeide standardskjema for utfylling og dessuten etter hvert tar i bruk elektronisk rapportering. Det er fremmet ønske om dette i flere at høringsuttalelsene. Dette må det eventuelt arbeides med. 

For det andre er det viktig at administrasjonen må ha en sentral rolle. Universitetsdirektøren er enig i denne vurderingen og Studieavdelinga er for eksempel tillagt ansvar for å hente ut, bearbeide og sammenstille nøkkeldata for alle enheter som deretter oversendes programstyrene og fakultetene. Studieavdelinga kommer også til å ha en aktiv rolle i studentevalueringer som gjelder hele institusjonen. Dette er nettopp for å hindre at ikke en for stor arbeidsbelastning skyves over på de vitenskapelig ansatte. All den tid det er et viktig mål i kvalitetsreformen at studentene skal følges tettere opp faglig av vitenskapelig ansatte, vil det være uheldig dersom undervisningsressurser/vitenskapelig ansatte bindes opp i mye administrativt merarbeid. Det bør derfor være et mål også for administrasjonen ved fakulteter og institutt at minst mulig tid til de vitenskapelige ansatte skal gå med til å administrere kvalitetssikring, fordi det i verste fall kan medføre at kvaliteten på selve undervisningen reduseres. Flere av avdelingene uttrykker av samme grunn skepsis til at det i det foreslåtte systemet er lagt opp til at instituttlederne skal delta i evaluering av hvert enkelt emne og ønsker i stedet at emneansvarlig faglærer får denne oppgaven. Universitetsdirektøren er enig i dette synspunktet.

I henhold til forskriftene fra departementet og kriteriene fra NOKUT er det et klart krav til institusjonenes kvalitetssikringssystemer at kvalitetsarbeidet og evalueringsresultater skal rapporteres helt opp til institusjonens øverste nivå. En del av høringsinstansene fremmer imidlertid ønske om at man likevel forsøker å utforme kvalitetssikringssystemet slik at det sterkere fokuseres på hva som bør gjøres på primærplanet (program- og instituttnivå) og mindre på rapportgenerering oppover i det administrative systemet. Universitetsdirektøren støtter dette synet helt ut, og vil bestrebe seg på å arbeide videre med dette som målsetting. 

Mange avdelinger forutsetter tilførsel av ekstra ressurser fordi kvalitetsarbeidet vil medføre ekstrabelastning både på det vitenskapelige og i enda større grad på det administrative personalet. 

Noen avdelinger har uttalt at de tar det for gitt å få tildelt ekstra ressurser siden ressursbruk ikke er vurdert særskilt i forslag til systembeskrivelse. Staten har gitt finansiering til kvalitetsreformen. Alle avdelinger har derfor fått en vekst i budsjettet de to siste årene. I tildelingen til kvalitetsreformen må også finansiering av kvalitetssikring av utdanningen inngå.

Studentevalueringene

Studentevalueringene er foreslått utformet som et minimum av evaluering av emner (en gang per programperiode). Det er også foreslått samtalebaserte evalueringer – både for å få mer nærhet og for å generere minst mulig papir og papirarbeid (arbeid med skjema, tidkrevende sammenstillinger og analyse). Metoden er også bevisst foreslått med tanke på at det vitenskapelige personalet skal ha minst mulig arbeid, med mer administrativt oppfølgingsansvar for det administrative personalet. 

Noen avdelinger synes forslaget til studentevalueringer er for omfattende og noen har erfaring med at den ”gode akademiske samtalen” kan være vanskelig å få til. Andre synes dette med samtalebaserte evalueringer er et viktig grep som bør prioriteres enda sterkere, og fremmer ønske om erfaringsutveksling internt ved universitetet i bruk av evalueringsgrupper. Program for læring og praktisk pedagogikk (PLP) og Universitetets videre og etterutdanning (U-vett) tilbyr i sine høringssvar bistand på området. U-vett foreslår dessuten at fokus på hvordan ”samtalen” benyttes som arena for reell erfarings- og refleksjonsinnhenting kan være et sentralt anliggende for Forum for utvikling av kvalitet i studiene (FKU). Universitetsdirektøren deler dette synet.
Nøkkeltall

Noen av instansene synes det er beklagelig at Universitetet ikke fra starten av skal arbeide konkret med nøkkeltall for inntaks- og innsatskvalitet, da disse kvalitetsaspektene er helt sentrale å ha med for å få et godt bilde av den totale utdanningskvaliteten. Universitetsdirektøren støtter dette synet. Erfaringer fra universitetets ettårige forsøk med kvalitetssikring viste imidlertid at det med de datakilder og FS-rapporter som i dag er tilgjengelig, er uforholdsmessig komplisert og ressurskrevende å finne adekvate mål eller indikatorer på disse kvalitetsaspektene. Lignede erfaringer er også gjort ved de andre høgre utdanningsinstitusjonene. Universitetsdirektøren vil ikke pålegge Studieavdelinga å arbeide fram tall for disse kvalitetsaspektene før det finnes et mer egnede verktøy og rapporter tilgjengelig (jfr. Ledelsesinformasjonssystemet, LIST-prosjektet, som er beskrevet i utkastet til kvalitetssikringssystemet). Fra og med oppstarten til kommende studieår har imidlertid departementet pålagt alle institusjonene å poengberegne alle søknader om opptak, også de som søker på åpne studier. Poengsummene skal rapporteres til Samordna opptak. Fra og med neste høst vil vi derfor vite mer om inntakskvaliteten på alle nye studenter.

Sentralisert system

Forslaget til kvalitetssikringssystem er utformet som et sentralisert system som er felles for hele institusjonen. Innhenting, oppsummering og analyse av informasjon og data bør være mest mulig enhetlig og identisk for alle avdelinger. Dette vurderes som nødvendig for å få kvalitetsarbeidet igangsatt på en systematisk måte. Det vil også gjøre det enklere å sammenfatte informasjon fra flere enheter og legge til rette for en samlet utdanningsmelding. Likevel er det slik at flere forhold som berører kvalitet, kan variere med faglig egenart og betinge særskilte metoder og evalueringskategorier. Det vil derfor være fullt mulig for programstyrene og avdelingene å utforme tilleggselementer i systemet på avdelingsnivå, eller utforme særskilte evalueringsopplegg som dekker de behov den enkelte avdeling har. Kvalitetsikringssystemet vil stadig være i endring. Det er derfor fullt mulig at erfaringer vil tilsi at Universitetet bør gå over til en mer desentralisert modell etter at den første, kritiske implementeringsfasen er over. Dette må vurderes fortløpende.  

Avvikshåndtering, avdekking av kvalitetssvikt

Noen høringsuttalelser poengterer at avvikshåndtering ikke er beskrevet godt nok i utkastet til kvalitetssikringssystem. Dette vil universitetsdirektøren se på og eventuelt komplettere beskrivelsene på dette punktet.

Kortfattelighet

En del av avdelingene mener at systembeskrivelsen er for ordrik og omfattende, og at det er ønskelig med en mer konsentrert og også lettfattelig beskrivelse. Universitetsdirektøren støtter dette fullt ut, og vil prioritere å arbeide videre med å lage en kortversjon av systembeskrivelsen som kan koples sammen med de skjematiske oppsummeringene som allerede er utarbeidet. Sannsynligvis vil det bli utarbeidet flere skjematiske diagram, i tillegg til maler og standardskjema for rapporeringer og evalueringer. 

Videreutdanning

Det kan være et behov for å ha noen egne beskrivelser av hvordan videreutdanningene skal håndteres i kvalitetssikringssystemet, slik U-vett også påpeker i høringsuttalelsen. Dette vil universitetsdirektøren diskutere videre med U-vett.

Satsningsområder

Fakultetene har stort sett ikke svart på forespørselen om forslag til satsningsområder for kvalitetsarbeidet de kommende årene. Universitetsdirektøren vil derfor komme tilbake til dette i utdanningsmeldingen for 2004. Likevel peker tre områder seg naturlig ut, og som allerede nå bør stilles opp som klare områder for skjerpet oppmerksomhet og innsats i årene som kommer. Dette er:

· Måloppnåelse for studentene i form av avlagte studiepoeng.

Alle nivå må dokumentere hvordan utviklingen på dette området er. Gjennom evalueringer og analyser av nøkkeldata, som er en del av årssyklusen, vurdere og gjennomføre adekvate tiltak der det er åpenbar diskrepans mellom studentenes utdanningsplan og antall avlagte studiepoeng.

· Hva er gode evaluerings- og eksamensformer når en viktig målsetting er å fremme selve læringsprosessen underveis i studiene på en best mulig måte?

Det er naturlig nok en del utprøving av eksamens- og evalueringsformene etter kvalitetsreformen ble innført, der en målsetting var at eksamensformene skulle varieres. I evalueringene må studentenes erfaringer oppsummeres, og instituttene og programstyrene må vurdere tilbakemeldingene fra studentene og egne erfaringer og refleksjoner med tanke på forbedringer. 

· Kontinuerlig vurdering av studieprogramporteføljen ved Universitetet i Tromsø.

Antall studieprogram og studieretninger må vurderes foran neste års studieopptak med tanke på hva som er forsvarlig/hensiktsmessig ressursbruk sett i forhold til forventet studentopptak.

Vurdering av det enkelte studieprograms studiestruktur, herunder den store andel av helt fritt valgte emner i mange disiplinære studieprogram

Driftsansvar for og videreutvikling av kvalitetssikringssystemet

Kvalitetssikringssystemet slik det foreligger her, omfatter lavere og høgre grads utdanning. Universitetsdirektøren legger driftsansvaret for denne delen av kvalitetssikringssystemet til Studieavdelinga. 

Det er et krav at også doktorgradsutdanningen skal inngå i et kvalitetssikringssystem. Dette ansvaret ligger pr. i dag i Forskningsavdelinga. Universitetsdirektøren vil så snart råd er fremme en egen sak til styret om kvalitetssikring av doktorgradsutdanningen.

Som driftsansvarlig for det foreliggende systemet vil Studieavdelinga arbeide videre med kompletteringen av systembeskrivelsen. Alle deler skal ferdigstilles og legges ut på nett, inklusive Del II. Avdelinga vil dessuten forsøke å lage standardoppsett/maler for fakultetenes rapporter. Dessuten må det tas stilling til hvordan utdanningsmeldingen skal bygges opp slik at det blir mulig å gjøre sammenligninger fra det ene året til det andre. Forum for kvalitet i utdanningen må konstitueres og starte arbeidet. Prosjektet Bedre studieinformasjon på nett må fortsette arbeidet, likeså må de nye, engelskspråklige nettsidene ferdigstilles. I tillegg bør det igangsettes et arbeid med å finne standarder for undervisningsmenge per studiepoeng på de ulike fagområdene. Her må det vurderes om det er mulig å komme frem til noen normtall. Dette er framsatt som et ønskemål fra enkelte fagområder, i tillegg til at det er en måte å unngå at det ikke blir en for altfor stor og varierende arbeidsmengde for studentene i de ulike semestrene/studieårene. 

Den viktigste oppgaven blir likevel å gjøre systemet bedre kjent blant studenter og ansatte, og bidra til å skape aksept for kvalitetssikringen med denne systembeskrivelsen som utgangspunkt. Dette vil først og fremst være et ansvar for studentstyret og valgte og administrative ledere på alle nivå i organisasjonen. Universitetet bør regne med at NOKUT relativt tidlig vil evaluere Universitetet i Tromsøs kvalitetssikringssystem, som det minste universitetet. Det er en viss sannsynlighet for at det vil skje allerede neste år. 

På denne bakgrunn gis følgende innstilling til 

vedtak:

Universitetsstyret godkjenner utkast til kvalitetssikringssystem for lavere og høgere grads utdanning, som et utgangspunkt for videre systematisk arbeid med stadige kvalitetsforbedringer som mål.

Tromsø, 24.03.2004

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør

